钦定古今图书集成/明伦汇编/闺媛典/第328卷 > 陌上桑 汉乐府
## 钦定古今图书集成/明伦汇编/闺媛典/第328卷 > 陌上桑 汉乐府

一曰艳歌《罗敷行》。崔豹《古今注》曰：“邯郸女子，姓秦，名罗敷，为邑人千乘王仁妻。仁后为赵王家令。罗敷出，采桑于陌上，赵王登台，见而悦之，因饮酒，欲夺之。罗敷乃弹筝作《陌上桑》之歌，以自明焉。” 《乐府解题》曰：“古词言罗敷采桑，为使君所邀，罗敷盛夸其夫以拒之。” 与前说不同。

日出东南隅，照我秦氏楼。秦氏有好女，自名为罗敷。
罗敷善蚕桑，采桑城南隅。青丝为笼系，桂枝为笼钩。
头上倭堕髻，耳中明月珠。缃绮为下裙，紫绮为上襦。
行者见罗敷，下担捋髭须。少年见罗敷，脱帽著帩头。
耕者忘其犁，锄者忘其锄。来归相怨怒，但坐观罗敷。
使君从南来，五马立踟蹰。使君遣吏往，问是谁家姝。
秦氏有好女，自名为罗敷。罗敷年几何？二十尚不足，
十五颇有馀。使君谢罗敷，宁可共载不？罗敷前致辞，
使君一何愚！使君自有妇，罗敷自有夫。东方千馀骑，
夫婿居上头。何用识夫婿，白马从骊驹。青丝系马尾，
黄金络马头，腰中《鹿卢》剑，可值千万馀。十五府小史，
二十朝大夫，三十侍中郎，四十专城居，为人洁白晢。
鬑鬑颇有须。盈盈公府步，冉冉府中趋。坐中数千人，
皆言“夫婿殊。”